ΓΡΑΠΤΗ ΕΡΩΤΗΣΗ E-3642/98

υποβολή: Paul Lannoye (V) προς την Επιτροπή

(3 Δεκεμβρίου 1998)

Θέμα: Ηχορύπανση από την εναέρια κυκλοφορία

Δεδομένου ότι η εναέρια κυκλοφορία αυξάνεται χρόνο με το χρόνο (από 3 έως 6 % κάθε χρόνο) και ότι τα αεροπλάνα, ειδικότερα εκείνα τα οποία εκτελούν δρομολόγια βραχέων αποστάσεων, ευθύνονται για τις βαρύτερες ρυπογόνες εκπομπές που συνδέονται με την κυκλοφορία;

δεδομένου ότι οι ηχητικές οχλήσεις τις οποίες υφίστανται οι κάτοικοι γειτονικών σε αεροδρόμια περιοχών δύνανται να επιφέρουν χρόνιες αϋπνίες και διάφορες διαταραχές στην υγεία;

δεδομένου ότι κατόπιν πολυάριθμων μηνύσεων που κατέθεσαν οι κάτοικοι των συγκεκριμένων περιοχών έχουν ληφθεί μέτρα μερικής ή συνολικής απαγόρευσης των νυκτερινών πτήσεων σε ορισμένα κράτη μέλη, γεγονός που προκάλεσε στρεβλώσεις του ανταγωνισμού στο εσωτερικό της ΕΕ;

δεδομένου ότι στην Πράσινη Βίβλο της για την μελλοντική πολιτική κατά του θορύβου η Επιτροπή επιμένει στην ανάγκη περιοριστικών κανόνων σε σχέση με τις εκπομπές;

δεδομένου ότι το Ευρωπαϊκό Κοινοβούλιο ζήτησε τη θέσπιση υποχρεωτικών και ενιαίων στην επικράτεια της Ένωσης κανόνων σε ό,τι αφορά τον περιορισμό του θορύβου των αεροσκαφών και τον περιορισμό των ζωνών που βρίσκονται κοντά σε αεροδρόμια (ψήφισμα A4-183/97)(1), την απαγόρευση δηλαδή των νυκτερινών πτήσεων υπό ορισμένες συνθήκες (ψήφισμα A4-0279/98), και δεδομένου ότι το κοινό Συμβούλιο μεταφορών και περιβάλλοντος της 17.6.1998 εξέτασε την πιθανότητα έγκρισης μέτρων με στόχο τη μείωση του θορύβου και των ρυπογόνων εκπομπών των αεροσκαφών στο πλαίσιο μίας διαρκούς κινητικότητας που θα σέβεται την υγεία και το περιβάλλον;

Ποιές προτάσεις εξετάζει η Επιτροπή προκειμένου να περιορίσει τις ενοχλήσεις που υφίστανται οι κάτοικοι, τις ζημίες που προκαλούνται στο περιβάλλον και τις στρεβλώσεις του ανταγωνισμού στον τομέα των μεταφορών;

Εκτιμά η Επιτροπή ότι επιβάλλεται ένας αυστηρός περιορισμό ή ακόμη και απαγόρευση των νυκτερινών πτήσεων σε ολόκληρη την επικράτεια της ΕΕ;

Εξετάζει επιπλέον την κατάργηση του προνομιακού καθεστώτος των εναέριων μεταφορών από τη μη φορολόγηση της κηροζίνης;

Απάντηση του κ. Kinnock εξ ονόματος της Επιτροπής

(4 Φεβρουαρίου 1999)

Με στόχο τον περιορισμό των ηχητικών οχλήσεων για τα άτομα που διαβούν γύρω από αεροδρόμια αποδίδοντας ιδιαίτερη σημασία στα πλέον θορυβώδη αεροσκάφη, η κοινοτική νομοθεσία προβλέπει ήδη τον περιορισμό της λειτουργίας ορισμένων θορυβωδών αεροσκαφών (οδηγία του Συμβουλίου 92/14/ΕΟΚ της 2 Νοεμβρίου 1992 για τον περιορισμό της χρησιμοποίησης των αεροπλάνων που υπάγονται στο παράρτημα 16 της σύμβασης για την διεθνή πολιτική αεροπορία, τόμος 1, δεύτερο μέρος, κεφάλαιο ΙΙ δεύτερη έκδοση (1998)(2). Η Επιτροπή υπέβαλε πρόταση σχετικά με την εγγραφή στα νηολόγια και τη χρήση εντός της Κοινότητας ορισμένων τυπών αεριοθουμένων υποηχητικών πολιτικών αεροπλάνων(3) που έχουν τροποποιηθεί και για τα οποία έχει εκδοθεί εκ νέου πιστοποιητικό θορύβου. Η πρόταση αυτή βασίζεται στην ήδη υφιστάμενη νομοθεσία.

Γενικότερα, η Επιτροπή προτίθεται να αντιμετωπίσει τα περιβαλλοντικά ζητήματα και τα ζητήματα ανταγωνισμού που σχετίζονται με τους τοπικούς περιορισμούς των αεροπορικών μεταφορών στην επικείμενη ανακοίνωσή της για τις αεροπορικές μεταφορές στο περιβάλλον. Στην ανακοίνωση αυτή θα περιλαμβάνεται εκτίμηση του πεδίου εφαρμογής και των περιεχομένων ενδεχόμενου μελλοντικού κοινοτικού πλαισίου για τους περιορισμούς της επιχειρησιακής λειτουργίας σε αεροδρόμια που έχουν αναλάβει δεσμεύσεις για σχετικές οχλήσεις (περιλαμβανομένου του θέματος των κοινών περιορισμών), λαμβάνοντας υπόψη τις ειδικές αρμοδιότητες των τοπικών και περιφερειακών αρχών στην εκάστοτε περιοχή.

Όσον αφορά στην φορολογία της κηροζίνης, κατόπιν αίτησης του Συμβουλίου, έχει εκτελεσθεί και βρίσκεται στο στάδιο της ολοκλήρωσης μελέτη για τις οικονομικές και κοινωνικές περιβαλλοντικές επιπτώσεις της φορολογίας αυτής βάσει διαφόρων σεναρίων που σχετίζονται με τους φορολογικούς συντελεστές και το πεδίο εφαρμογής της εν λόγω φορολογίας. Η Επιτροπή προτίθεται να υποβάλλει την αξιολόγηση των αποτελεσμάτων της ως άνω μελέτης με την προαναφερθείσα ανακοίνωση.

(1) ΕΕ C 200 της 30.6.1997, σελ. 28.

(2) ΕΕ L 76 της 23.3.1992.

(3) ΕΕ C 118 της 17.4.1998.